PATVIRTINTA

Kauno „Aušros“ gimnazijos

direktorės Nerijos Baltrėnienės

2017-06-27 įsakymu Nr. V-292

**BENDRIEJI LIETUVIŲ KALBOS UGDYMO REIKALAVIMAI GIMNAZIJOJE**

1. Mokykloje privaloma rūpintis raštingumo ugdymu per visų dalykų pamokas.
2. Viešoji informacija gimnazijoje rengiama ir skleidžiama valstybine kalba, vadovaujantis Valstybinės kalbos įstatymu, taip pat Valstybinės lietuvių kalbos komisijos nutarimais (išskyrus atvejus, kai informacija būtina ne lietuvių kalba, pvz., užsienio kalbų pamokose ir kt.).
3. Dalykų mokytojai privalo taisyklingai kalbėti, tinkamai kirčiuoti sąvokas, terminus, mokymo kalbą tinkamai vartoti pagal jos funkcinę paskirtį.
4. Atsižvelgiant į mokomojo dalyko specifiką, skatinti mokinius per pamokas kalbėti taisyklinga bendrine kalba, taisyklingai vartoti ir kirčiuoti žodžius, dalyko sąvokas ir terminus bei taisyti mokinių šnekamosios ir rašto kalbos klaidas.
5. Atliekant ir tikrinant mokinių užduotis kreipti dėmesį į kalbinės raiškos logiškumą, teiginių argumentavimą, nuoseklumą, skatinti mokinius savarankiškai, rišliai reikšti mintis žodžiu ir raštu.
6. Reikalauti, kad mokinių sąsiuviniai būtų tvarkingi, viršeliai užrašyti pagal vienodus reikalavimus, sąsiuviniuose mokiniai rašytų aiškiai ir tvarkingai mėlynu rašikliu, būtų užrašoma pamokos tema ir data.
7. Rengiant įvairius ugdymo procese numatytus savarankiškus rašto darbus (referatus, analizes, projektinius, kūrybinius ir kt. darbus) laikytis bendrųjų rašto darbų rengimo reikalavimų.
8. Ugdymo procese naudojamos vaizdinės, demonstracinės, laboratorinės, kompiuterinės ir kt. priemonės turi būti parengtos laikantis taisyklingos kalbos reikalavimų.
9. Kabinetuose parengti stendus, skelbiančius dalyko taisyklingos kalbos reikalavimus.
10. Ugdymo procese taisyklingą lietuvių kalbą vartoti skaitmeniniuose įrenginiuose (vartoti lietuviškus rašmenis, rinktis meniu lietuvių kalba ir kt.).
11. Siekiant ugdyti taisyklingos kalbos įgūdžius, naudotis kalbos skaitmeniniais ištekliais (pvz., Lietuvių kalbos instituto sukauptais ir tvarkomais skaitmeniniais lietuvių kalbos ištekliais ir kt.).

PRIEDAI

Sąsiuvinių antraščių pavyzdžiai:

Kauno „Aušros“ gimnazijos

1a kl. mok. Dainiaus Vyturio

lietuvių kalbos ir literatūros darbai

Kauno „Aušros“ gimnazijos

1a kl. mokinio

Dainiaus Vyturio

lietuvių kalbos ir literatūros darbai

Kauno „Aušros“ gimnazijos

4a kl. A-1 gr. mokinio

Dainiaus Vyturio

lietuvių kalbos ir literatūros darbai

Datos ir laiko rašymas

Dokumentuose (tvarkomuosiuose, organizaciniuose, informaciniuose ir kt.) datą rašant **trumpuoju būdu** metus, mėnesį ir dieną reiškiančios skaitmenų grupės skiriamos brūkšneliais, pvz.: **2017-09-01**.

Kitose kalbos vartojimo srityse datą rašant trumpuoju būdu metus, mėnesį ir dieną reiškiančios skaitmenų grupės skiriamos brūkšneliais arba tarpeliais, pvz.: **2017-09-01, 2017 09 01**.

Data gali būti rašoma ir **ilgesniu būdu**, pvz.: **2017 m. rugsėjo 1 d., 2017 m. rugsėjo mėn.** (Pastaba. Kai data rašoma ilguoju būdu, tarp skaitmenų ir sutrumpinimų *m.* ir *d.*paliekami tarpeliai**.**)

Oficialiuosiuose stiliuose (informaciniame, administraciniame, moksliniame) mėnuo paprastai nusakomas ne galininku (*birželį, rugsėjį*), o žodžių junginiu ***birželio mėnesį, rugsėjo mėnesį***, pvz.: Įstatymas priimtas **2017 m. rugsėjo mėnesį**.

Laikas žymimas taip: **3 val. 15 min.** arba **3.15 val.** (arba tik **3.15**), pvz.: Pradžia 12.30 val.

Kartais laikas žymimas valandas ir minutes atskiriant dvitaškiu, pvz.: Pradžia – 18:45.

Kai nurodomas laikotarpis, vartojamas vidutinio ilgio **brūkšnys** (ne brūkšnelis), pvz.: 2017–2018 m. programa, rugsėjo 6–7 d., 14.00–17.00.

Lietuviškų kabučių ir brūkšnių rašymas

Lietuviškos kabutės rašomos taip: „....“, atidaromos apačioje dviem mažais devynetukais („ – kodas Alt 0132 arba ALT+247), uždaromos viršuje dviem mažais šešetukais (“ – kodas Alt 0147 arba ALT+242), pvz.: „Aušros“ gimnazija, ne "Aušros" ar kitaip.

Skirtinas vidutinio ilgio brūkšnys ( –) ir brūkšnelis (-).

Vidutinio ilgio brūkšnys rašomas tarp dviejų ar daugiau žodžių ar skaitmenų, žyminčių daiktų bei reiškinių vietos, laiko, kiekio, eilės ribas (pvz.: Traukinys Vilnius–Kaunas išvyks laiku. Lankytojai priimami 12.30–16.30 valandomis. Bibliotekoje lankausi 2–4 kartus per savaitę). Brūkšnys riboms žymėti gali būti rašomas be tarpų, ypač tarpai nepaliekami tarp ribas žyminčių skaitmenų.

Brūkšnį, jei naudojamės ne lietuviško standarto klaviatūra, galima surinkti Alt+0150.

Brūkšnelis rašomas tarp dviejų (kartais ir daugiau) sintaksiškai lygiaverčių žodžių, nusakančių vieno daikto, reiškinio ar vienos ypatybės pavadinimą (pvz.: lopšelis-darželis, paskaita-koncertas ir kt.). Brūkšnelis rašomas nurodant pašto kodą, pvz.: LT-01001.

NAUDINGOS NUORODOS

[www.vlkk.lt/](http://www.vlkk.lt/)

<http://www.vlkk.lt/konsultacijos>

<http://vki.lrv.lt/lt/didziuju-kalbos-klaidu-sarasas>

<http://www.vlkk.lt/aktualiausios-temos/rasyba/sutrumpinimai>

<http://lkiis.lki.lt/>

<http://www.lkz.lt/>

<http://kanceliariniaipatarimai.lki.lt/>

[www.kalbosnamai.lt/](http://www.kalbosnamai.lt/)

<http://donelaitis.vdu.lt/main.php?id=4&nr=9_1> (Kompiuterinės lingvistikos centras)

<http://kirtis.info>

DAŽNIAUSIOS KALBOS KLAIDOS

\*apmokamos (= mokamos) atostogos

\*apmokėti (= sumokėti, užmokėti) už darbą

\*apspręsti (= lemti)

\*atstovauti gimnaziją (= gimnazijai)

\*baiginėti (= būti bebaigiančiam)

\*dalyvauti trijose (= trejose) varžybose

\*du tūkstantis (= tūkstančiai)

\*eilė (= daug, keletas) klausimų

\*gautis (= išeiti, atsitikti, pasidaryti, būti)

\*išsireikšti (= pasakyti, suformuluoti, išdėstyti)

\*įtakoti (= turėti įtakos)

\*jeigu kalbėti (= jeigu kalbėsime; jeigu kalbėtume; kalbant) tiksliau...

\*kabinetas blogame stovyje (= blogos būklės)

\*kaip nekeista (= kad ir keista; nors ir keista; keista)

\*kaip taisyklė (= paprastai, dažniausiai)

\*kalba eina (= kalbama, kalbame)

\*kas liečia (= o dėl, dėl)

\*kažkas tai (= kažkas)

\*kažkur tai (= kažkur, kažin kur, iš dalies, apie, maždaug, apytikriai)

\*klaidų buvo palyginus (= palyginti) nedaug

\*klausimą aptarsime paskutinėje eilėje (= paskutinį, paskiausiai, pabaigoje)

\*kreipkitės pas (= į) pavaduotoją

\*pagrinde (= apskritai, iš esmės)

\*papkė (= aplankas, aplankalas, segtuvas)

\*pas ką yra klausimų (= kas turi klausimų; kas norėtų paklausti)?

\*pilnai (= visiškai, galutinai) atsakyti

\*pilnos sudėties (= visa) komisija

\*prabalsuoti (= balsuoti, pabalsuoti, nubalsuoti, baigti balsuoti)

\*prailgintojas (= ilgintuvas, ilginamasis laidas)

\*pravesti (= pervesti) pinigus

\*prieiti išvados (= išvadą, prie išvados)

\*printeris (= spausdintuvas)

\*projektas pateiktas svarstymui (= svarstyti)

\*randasi (= yra) kabinete

\*reikalas tame (= tas)

\*sąraše buvo pirmuoju (= pirmasis)

\*stovis (= būklė)

\*sudalyvauti (= dalyvauti, padalyvauti)

\*sutartis sudaroma penkiems (= penkeriems) metams

\*šiai dienai (= iki šios dienos) rezultatai dar nepatikslinti

\*tai ne mano kompetencijoje (= kompetencija, nepriklauso mano kompetencijai)

\*tuo pačiu (= kartu) pasiūlyti...

\* virš šimto (= daugiau kaip (negu, nekaip, nei) šimtą; šimtą su viršum; per šimtą)

\*viskas tvarkoje (= sutvarkyta, parengta)

\*žinoti (= išmanyti) įstatymus

\*\*\*

Pasirašant raštą, **kablelio po „pagarbiai“, „su pagarba“ nereikia**, tai angliškos skyrybos įtaka. Lietuviškame tekste po žodžių „su pagarba“, „pagarbiai“ nededame jokio skyrybos ženklo. Pateisinamas čia galėtų būti tik brūkšnys, rašomas dėl didesnės ekspresijos.

*Parengė lietuvių kalbos metodinė grupė*